"Grotesk" at regeringen vil hæve bundskatten, siger DF-formand Kristian Thulesen Dahl.

Dansk Folkepart vil ikke inden sommerferien forhandle skattestigninger med regeringen som et led i finansieringen af afskaffelsen af PSO-agiften.

- Det er korrekt, siger Søren Søndergaard, Dansk Folkepartis pressechef til TV 2.

Overfor DR kalder DF-formand Kristian Thulesen Dahl regeringens ønske om forhandlingen "grotesk".

- Det virker noget grotesk, at regeringen beder os om at hæve bundskatten her i maj-juni, for så til efteråret at lokke os ind i en stor skattediskussion, hvor nogle partier synes, vi skal sænke topskatten, siger Kristian Thulesen Dahl til DR.

Kristian Thulesen Dahl kalder regeringens initiativ for en "omvendt Robin Hood".

- Vi vil ikke være med til en omlægning af PSO-afgiften, der betyder, at alle danskere med lave indkomster får en skattestigning. Det ville være en omvendt Robin Hood, som indirekte kan være med til at skaffe penge til at sænke topskatten til efteråret. Det siger vi stop for i dag, fastslår Kristian Thulesen Dahl.

PSO-afgiften er en afgift, som virksomheder, der bruger meget energi, betaler. Den giver Danmark milliard-indtægter, men EU mener, den er konkurrence-forvridende og har bedt Danmark ændre den.

Også de konservative har afvist at forhandle skattesigninger i forbindelse med afskaffelse af PSO-agiften.

- Det Konservative Folkeparti kommer ikke til at støtte, at bundskatten hæves for at finansiere en afskaffelse af PSO’en, har partiformand Søren Pape Poulsen blandt andet skrevet på de Konservatives hjemmeside.

Heller ikke hos Liberal Alliance, hvor Simon Emil Ammitzbøll i en tweet tirsdag aften hylder DF's holdning, er der nogen støtte til regeringenes planer.

- Dejligt at få DF med på holdet imod stigningen af bundskatten. Drop det nu, Løkke, skriver han i sin tweet.

Dejligt at få DF med på holdet imod stigning af bundskatten👍🏻

Drop det nu, Løkke #dkpol — Simon Emil Ammitzbøll-Bille (@ammitzbollbille) May 31, 2016

Socialdemokraterne vil dog gerne hjælpe regeringen - men S har ganske specifikke krav til hjælpen.

- Det må ikke samlet set blive dyrere for en LO-familie, siger Benny Engelbrecht, finansordfører for S, til DR.

S betinger sig også, at der så ikke senere bliver indført lettelser af topskatten.